顾炎武
詶归祚明戴笠王仍潘柽章四子韭溪草堂联句见怀二十韵
异地逢冬节，同人会韭溪。苍凉悲一别，廓落想孤栖。刻烛初分韵，抽毫亦共题。雪装吴苑白，云幕越山低。清醑传杯缓，哀弦入坐凄。词堪争日月，气欲吐虹霓。写恨工苏李，摅幽剧吕嵇。风流知不坠，肝胆幸无暌。挂帙安牛角，担囊逐马蹄。飘飖过东楚，浩荡遍三齐。息足雩门下，停车汶水西。岱宗临日观，梁父蹑云梯。洞壑来仍异，关河去更迷。人看秋逝雁，客唤早行鸡。卧冷王章被，穷馀范叔绨。梦犹经冢宅，愁不到中闺。问字谁供酒，翻书独照藜。雅言开竹径，佳讯发兰畦。遗鲤情偏切，班荆意各悽。式微君莫赋，春雨正涂泥。